Meer as ooit nou werkloos in SADit blyk dat werkloosheid in Suid-Afrika sy piek bereik het. (Foto: Josh Appel/Unsplash) Dit blyk dat werkloosheid in Suid-Afrika sy piek bereik het, met ’n beduidende toename in veral die Vrystaat, Limpopo en die Wes-Kaap. Volgens Statistieke Suid-Afrika se kwartaallikse werksmagopname wat Dinsdag bekendgestel is, het Suid-Afrika se werkloosheidspersentasie teen einde Maart vanjaar op 43,2% gestaan. Dit is 3,5% meer as wat tussen Januarie en Maart verlede jaar aangeteken is. Luidens die verslag het die amptelike werkloosheidsyfer tussen Januarie en Maart 2021 in die Vrystaat met 2,2% toegeneem, vergeleke met dieselfde tydperk verlede jaar. In Limpopo en die Wes-Kaap het dié syfer met onderskeidelik 2,1% en 1,2% toegeneem. Dit beteken dat dié provinsies elk nou ’n amptelike werkloosheidspersentasie van 35,6% (VS), 29,4% (L) en 23,7% (WK) het. Die Noord-Kaap, wat teen Maart vanjaar ’n amptelike werkloosheidspersentasie van 23,4% gehad het, het die grootste afname (5,3%) in werkloosheid getoon. Werkloosheid in die Oos-Kaap (43,8%) het met 4,1% afgeneem en 1,1% in Noordwes (32,2%). Gauteng se amptelike werkloosheidspersentasie staan tans op 34,4%, KwaZulu-Natal op 30,5% en Mpumalanga op 33,5%. Uitgebreide werkloosheidspersentasies is veel hoër. Dít sluit mense in wat beskikbaar is om te werk, maar nie aktief werk soek nie. Luidens die verslag is werkloosheid in die handel- en gasvryheidsbedryf die swaarste getref, waaronder restaurante en plekke wat verblyf bied. Ander beroepe wat erg geraak is, is voorskoolse onderrig, huiswerkers en beroepe in kunsvlyt- en ambagskuns. Meer landboukundiges is ook nou werkloos. “Die feit dat die werkloosheidskoers nou op ŉ rekordhoogte van 43,2% staan, beklemtoon die behoefte vir daadwerklike werkskeppingsinisiatiewe in sektore wat arbeidsintensief is. “Tussen die vierde kwartaal van 2020 en die eerste kwartaal van 2021 het die getal ontmoedigde werksoekers met 201 000 toegeneem. Dit beteken dat 11,4 miljoen mense tans sonder werk sit. Die uitgebreide werkloosheidskoers van mense tussen 25 en 34 jaar oud staan op ŉ skrikwekkende 51%,” sê dr. Michael Cardo, DA-LP en woordvoerder oor indiensneming en arbeid. Cardo sê dringende veranderinge aan wetgewing in Suid-Afrika is nodig om die arbeidsmark meer buigsaam en absorberend te maak. “Die regering hou hom met allerlei openbare werkskeppingsprojekte en lokaliseringsinisiatiewe besig wat nie ’n duik in die werkloosheidskoers sal maak nie. “Slegs die privaat sektor kan werk op groot skaal skep en werkers met laer vaardighede vinnig in die ekonomie absorbeer.” Cardo sê die privaat sektor moet ondersteun word, ook wat wetgewing en beleidstellings betref, aangesien dit die enigste hoop op volhoubare werkskepping is.